**Επεξηγηματικές παρατηρήσεις στην τελευταία ΚΥΑ υπ’ αριθμ. Δ1α/Γ.Π.οικ. 17698 ΚΥΑ (ΦΕΚ: Β’ 1076/20.3.2021)**

Οι προθεσμίες που προβλέπονται στα άρθρα 215, 237, 238 ΚΠολΔ, *δυνάμει και της υπ’ αριθμ. Δ1α/Γ.Π.οικ. 16320 ΚΥΑ (ΦΕΚ: Β’ 996/13.3.2021),* είχαν ανασταλεί, **δηλαδή δεν έτρεχαν** (από την εκάστοτε ημερομηνία που είχε οριστεί με τις εκδοθείσες ΚΥΑ για κάθε περιοχή ανάλογα με τον επιδημιολογικό χαρακτηρισμό της), **μέχρι την 22.3.2021 και ώρα 06:00**.

Με την *υπ’* *αριθμ. Δ1α/Γ.Π.οικ. 17698 ΚΥΑ (ΦΕΚ: Β’ 1076/20.3.2021),* με ισχύ από την 20.3.2021 και ώρα 06:00 μέχρι την 29.3.21 και ώρα 06:00, οι προθεσμίες των άρθρων 215, 237, 238 ΚΠολΔ **επανεκκινούν** από την 20.3.2021. Ειδικότερα: *«[…] εξαιρούνται από την εφαρμογή της περ. α: βα) Οι προθεσμίες που προβλέπονται στα άρθρα 215, 237, 238 ΚΠολΔ. Ειδικά οι προθεσμίες των ανωτέρω άρθρων, εφόσον λήγουν εντός του χρονικού διαστήματος από 22.3.2021 έως και 26.3.2021, παρατείνονται για επτά (7) ημέρες*».

Το χρονικό διάστημα της αναστολής (όπως αυτό έχει διαμορφωθεί με τις εκδοθείσες ΚΥΑ) **δεν υπολογίζεται** **(δηλαδή αφαιρείται)**, για τις προθεσμίες των ως άνω άρθρων. Η δε **παράταση** για **επτά ημέρες** μόνον όσων προθεσμιών λήγουν κατά την εβδομάδα της επανεκκίνησης **επιτρέπει** χρονικά στους διαδίκους **να κλητεύσουν** **εμπρόθεσμα** τους αντιδίκους τους σε –και να λάβουν– ένορκες βεβαιώσεις.

Σχηματικά:

**Εάν κάποια προθεσμία των ως άνω άρθρων**

(λ.χ. οι 100 ημέρες για τις προτάσεις ή οι 115 ημέρες για την προσθήκη):

|  |  |
| --- | --- |
| **θα έληγε κανονικά:** | **δυνάμει της ΚΥΑ λήγει:** |
| Σάββατο, 20.3.2021  (είναι εξαιρετέα ημέρα, επομένως θα έληγε την επόμενη εργάσιμη ημέρα, Δευτέρα 22 Μαρτίου) | Δευτέρα, 29.3.2021 |
| Κυριακή, 21.3.2021  (είναι εξαιρετέα ημέρα, επομένως θα έληγε την επόμενη εργάσιμη ημέρα, Δευτέρα 22 Μαρτίου) | Δευτέρα, 29.3.2021 |
| Δευτέρα, 22.3.2021 | Δευτέρα, 29.3.2021 |
| Τρίτη, 23.3.2021 | Τρίτη, 30.3.2021 |
| Τετάρτη, 24.3.2021 | Τετάρτη, 31.3.2021 |
| Πέμπτη, 25.3.2021  (είναι εξαιρετέα ημέρα, επομένως θα έληγε την επόμενη εργάσιμη ημέρα, Παρασκευή 26 Μαρτίου) | Πέμπτη, 1.4.2021 |
| Παρασκευή, 26.3.2021 | Παρασκευή, 2.4.2021 |